มหาดไทย ดันงบประมาณ ปภ. จังหวัดละ 50 ล้านบาท ให้ทุกจังหวัดใช้ป้องกันการแพร่ระบาดเชื้อไวรัสโควิด -19 อย่างมีประสิทธิภาพ
มหาดไทย ดันงบประมาณ ปภ. จังหวัดละ 50 ล้านบาท ให้ทุกจังหวัดใช้ป้องกันการแพร่ระบาดเชื้อไวรัสโควิด -19 อย่างมีประสิทธิภาพนายนิพนธ์ บุญญามณี รัฐมนตรีช่วยว่าการกระทรวงมหาดไทย เปิดเผยว่า ในช่วงบ่ายวันนี้ ตนเองจะเป็นประธานการประชุมชี้แจงระเบียบกระทรวงการคลัง ว่าด้วยเงินทดลองราชการ เพื่อช่วยเหลือผู้ประสบภัยพิบัติกรณีฉุกเฉิน ในส่วนของกรมป้องกันและบรรเทาสาธารณภัย ให้เกิดประสิทธิภาพไปยังผู้ว่าราชการจังหวัดทั่วประเทศ ซึ่งจะสั่งการให้มีการเร่งรัดการใช้จ่ายงบประมาณของกรมป้องกันและบรรเทาสาธารณภัย เพื่อให้จังหวัดต่างๆ ได้สามารถเบิกจ่ายงบประมาณ ด้านการป้องกันและบรรเทาสาธารณภัยตามระเบียบกระทรวงการคลัง ว่าด้วยการช่วยเหลือผู้ประสบภัยกรณีฉุกเฉิน ซึ่งสถานการณ์โควิด -19 ขณะนี้ก็ถือว่าเป็นเหตุฉุกเฉิน โดยล่าสุดกรมบัญชีกลางได้ขยายวงเงินงบ จาก 10 ล้านบาท เป็น 50 ล้านบาทให้แต่ละจังหวัด ทำให้ผู้ว่าราชการนำงบประมาณนี้ไปแก้ปัญหาการแพร่ระบาดโควิด -19 ได้ จึงต้องเร่งทำความเข้าใจกับผู้ว่าราชการจังหวัดสามารถนำงบนี้ไปใช้ได้อย่างถูกต้องและเป็นไปตามระเบียบ โดยสามารถที่จะนำไปจัดซื้อเครื่องมือทางการแพทย์ เวชภัณฑ์ ยา ให้กับเจ้าหน้าที่ปฎิบัติงานด้านนี้ เพื่อเป้าหมายสำคัญคือ ทำให้ประชาชนได้รับการช่วยเหลือจากภาครัฐโดยเร็ว